Mike Schüssler sterfMike Schüssler (Foto: Facebook) Die ekonoom Mike Schüssler is aan kanker oorlede. Sy vrou, Greta Moodie, het Dinsdagoggend die nuus op Facebook gedeel. Volgens haar Facebook-inskrywing het Schüssler na ŉ kort siekbed sy stryd teen kanker verloor. “Ek is vanoggend hartgebroke. Ek het die liefde van my lewe verloor en Suid-Afrika het ŉ reus verloor. Rus in vrede my lief. Ek is liewer vir jou as wat woorde kan beskryf,” lui die inskrywing. Schüssler is al die afgelope drie dekades breedvoerig in die media as ekonoom aangehaal. Hy was die hoofekonoom by Economist.co.za – ŉ toonaangewende private ekonomiese navorsingshuis – wat in 2005 gestig is. Volgens Economist.co.za het Schüssler se innoverende navorsing oor indiensneming en huishoudelike kwessies hom baie lof besorg. Sy innoverende benadering het gelei tot nuwe ekonomiese metingsindekse en bestuursinstrumente soos vervoerkoste-aanpassing en logistieke indekse, die BankservAfrica-transaksie-indeks en die ABSA KMMO-indeks. Schüssler is sedert 2005 twee keer as Suid-Afrikaanse ekonoom van die jaar aangewys. Medelye vir Schüssler het op sosiale media ingestroom. “Mike was geduldig, vriendelik en altyd gereed om die detail van ekonomiese kwessies te verduidelik op ŉ manier wat vir nie-ekonome sin maak,” het Bruce Whitfield, skrywer, omroeper en gerekende sakejoernalis getwiet. Pieter Mulder, leier van die VF Plus, beaam Whitfield se woorde en sê dat Schüssler altyd in staat was om moeilike ekonomiese kwessies op eenvoudige, verstaanbare maniere oor te dra. “Mike Schüssler was werklik ŉ begaafde ekonoom en kommunikeerder oor tegniese kwessies,” skryf Magnus Heystek, direkteur van Brenthurst Wealth Management. “Dit was altyd ’n plesier om met Mike Schüssler te gesels om probleme op te los wat ver bo my begrip is. Hy was een van die goeie ouens. Meegevoel aan sy familie en vriende,” skryf die bekende joernalis Barry Bateman.